ពលរដ្ឋ​អាមេរិក បោះឆ្នោត​ជ្រើសរើស​ប្រធានាធិបតី​សម្រាប់​អាណត្តិ​៤​ឆ្នាំ​ខាងមុខ
ក្នុង​រយៈ​ពេល​ប៉ុន្មាន​​ថ្ងៃ​ថ្មីៗ​នេះ​ បេក្ខជន​ទាំង​ពីរ​ បាន​ចោទ​ប្រកាន់​គ្នា​ទៅ​វិញ​ទៅ​មក​​ ថា​ មិន​មាន​សមត្ថភាព​គ្រប់គ្រាន់​ក្នុង​ការ​ដឹកនាំ​ប្រទេស​នោះ​ទេ។​​ 
អ្នកបោះឆ្នោតជនជាតិអាមេរិករាប់លាននាក់ បានបន្តចេញទៅការិយាល័យបោះឆ្នោតនៅទូទាំងសហរដ្ឋអាមេរិកនៅថ្ងៃអង្គារនេះ ដើម្បីសម្រេចចិត្តថា តើគេគួរទុកលោកប្រធានាធិបតីអាមេរិកបច្ចុប្បន្នលោក Donald Trump ឲ្យបន្តធ្វើជាមេដឹកនាំរបស់គេក្នុងរយៈពេល៤ឆ្នាំទៀត ឬក៏បោះឆ្នោតជូនគូប្រជែងរបស់លោក គឺលោក Joe Biden ដែលជាបេក្ខជនប្រធានាធិបតីពីគណបក្សប្រជាធិបតេយ្យ និងជាអតីតអនុប្រធានាធិបតីអាមេរិកនោះ ឲ្យកាន់តំណែងជំនួសលោក Trump វិញ។ បេក្ខជនប្រធានាធិបតីលោក Joe Biden បានចាប់ផ្តើមថ្ងៃបោះឆ្នោតដោយទៅចូលរួមការសូត្រធម៌នៅវិហារគ្រិស្តសាសនាមួយនៅរដ្ឋ Delaware។ លោក Biden ក៏នឹងជួបអ្នកគាំទ្ររបស់លោកក្នុងទីក្រុង២របស់រដ្ឋ Pennsylvania មុនពេលលោកត្រឡប់ទៅកាន់រដ្ឋ Delaware ដើម្បីថ្លែងសុន្ទរកថាមួយក្នុងពេលរាត្រី។ ចំណែកលោក Trump វិញ នៅព្រឹកថ្ងៃអង្គារ បានផ្តល់បទសម្ភាសន៍ដល់កម្មវិធី Fox & Friends ដោយប្រកាសថា លោកនឹងប្រកាសថា លោកឈ្នះនៅពេលឃើញមានជ័យជម្នះ។ លោកត្រាំ ក៏ទៅមើលការិយាល័យឃោសនាបោះឆ្នោតធំរបស់លោក នៅខាងក្រៅទីក្រុងវ៉ាស៊ីនតោន ហើយបន្ទាប់មក បានវិលត្រឡប់ទៅកាន់សេតវិមានវិញ។ ក្នុងរយៈពេលប៉ុន្មានថ្ងៃថ្មីៗនេះ បេក្ខជនទាំងពីរ បានចោទប្រកាន់គ្នាទៅវិញទៅមក ថា មិនមានសមត្ថភាពគ្រប់គ្រាន់ក្នុងការដឹកនាំប្រទេសនោះទេ។ ខណៈពេលដែលជំងឺរាតត្បាតកូវីដ១៩ មិនទាន់ត្រូវគ្រប់គ្រងបានក្នុងសហរដ្ឋអាមេរិកនោះ ពលរដ្ឋអាមេរិកចំនួន៩៩លាននាក់ បានបោះឆ្នោតមុនថ្ងៃបោះឆ្នោតរួចហើយ ដែលចំនួននេះច្រើនជាងចំនួន២ភាគ៣ នៃចំនួនសន្លឹកឆ្នោតសរុបក្នុងការបោះឆ្នោតកាលពីឆ្នាំ២០១៦។ ប៉ុន្តែដោយសាររដ្ឋនិមួយៗមានច្បាប់គ្រប់គ្រងការរាប់សន្លឹកឆ្នោតផ្ញើតាមប្រៃសណីយ៍ខុសៗគ្នានោះ លទ្ធផលនៃការបោះឆ្នោត នឹងមិនអាចត្រូវដឹងក្នុងរយៈពេលជាច្រើនថ្ងៃក្រោយការបោះឆ្នោត ដោយវាអាស្រ័យទៅលើថា តើការប្រកួតប្រជែង មានការប្រកៀកប្រកិតគ្នាប៉ុណ្ណានោះ។ សហរដ្ឋអាមេរិកមានប្រព័ន្ធប្រជាធិបតេយ្យ ដែលមិនផ្ទាល់ទាក់ទងនឹងការបោះឆ្នោតនេះ ដោយលក្ខខណ្ឌក្នុងការក្លាយជាប្រធានាធិបតី មិនអាស្រ័យលើចំនួនសន្លឹកឆ្នោតសរុបទូទាំងប្រទេសដែលបេក្ខជននិមួយៗ ទទួលបាននោះទេ។ លទ្ធផលបោះឆ្នោត អាស្រ័យទៅលើលទ្ធផលនៃការបោះឆ្នោតក្នុងរដ្ឋនិមួយៗនៅក្នុងរដ្ឋទាំង៥០របស់អាមេរិក និងរដ្ឋធានីវ៉ាស៊ីនតោន។ អ្នកឈ្នះសំឡេងឆ្នោតច្រើនជាងគេនៅក្នុងរដ្ឋមួយ ជាទូទៅនឹងទទួលបានសំឡេងអង្គបោះឆ្នោតទាំងអស់នៅក្នុងរដ្ឋនោះ។ ដោយអ្នកឈ្នះក្លាយជាប្រធានាធិបតី ត្រូវទទួលឲ្យបាននូវអង្គបោះឆ្នោតចំនួន ២៧០សំឡេងនៃចំនួនអង្គបោះឆ្នោតសរុបទូទាំងអស់ ៥៣៨សំឡេង៕